CELEX: 32021R1166
Language: bg
Date: 2021-07-15 00:00:00
Title: Регламент за изпълнение (ЕС) 2021/1166 на Комисията от 15 юли 2021 година за изменение на Регламент за изпълнение (ЕС) 2019/947 по отношение на отлагането на датата на прилагане на основните сценарии за експлоатация във или извън обсега на видимост (текст от значение за ЕИП)

16.7.2021   
               
               
                  BG
               
               
                  Официален вестник на Европейския съюз
               
               
                  L 253/49
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/1166 НА КОМИСИЯТА
         от 15 юли 2021 година
         за изменение на Регламент за изпълнение (ЕС) 2019/947 по отношение на отлагането на датата на прилагане на основните сценарии за експлоатация във или извън обсега на видимост
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2018/1139 на Европейския парламент и на Съвета от 4 юли 2018 г. относно общи правила в областта на гражданското въздухоплаване и за създаването на Агенция за авиационна безопасност на Европейския съюз и за изменение на регламенти (ЕО) № 2111/2005, (ЕО) № 1008/2008, (ЕС) № 996/2010, (ЕС) № 376/2014 и на директиви 2014/30/ЕС и 2014/53/ЕС на Европейския парламент и на Съвета и за отмяна на регламенти (ЕО) № 552/2004 и (ЕО) № 216/2008 на Европейския парламент и на Съвета и Регламент (ЕИО) № 3922/91 на Съвета (1), и по-специално член 57 от него,
         като има предвид, че:
         
                     (1)
                  
                  
                     Съгласно член 23, параграф 4 от Регламент за изпълнение (ЕС) 2019/947 на Комисията (2), считано от 2 декември 2021 г. държавите членки могат да приемат само декларации, направени от оператори на БЛС в съответствие с член 5, параграф 5 от посочения регламент за изпълнение, за експлоатация, отговаряща на един от двата основни сценария, посочени в допълнение 1 към приложението към регламента за изпълнение.
                  
               
                     (2)
                  
                  
                     Производителите на БЛС считат хармонизираните стандарти за важен инструмент, който им позволява да пускат на пазара съответстващи на изискванията БЛС.
                  
               
                     (3)
                  
                  
                     Някои от хармонизираните стандарти, отнасящи се до изискванията, приложими за БЛС от класове C5 и C6, обаче няма да са на разположение преди 2 декември 2021 г.
                  
               
                     (4)
                  
                  
                     Поради това е необходимо да се отложи датата на прилагане, за да се гарантира, че хармонизираните стандарти, отнасящи се до изискванията, приложими за БЛС от класове C5 и C6, са налични, преди държавите членки да могат да приемат само декларации за експлоатация в съответствие с основните сценарии, установени в допълнение 1 към приложението към Регламент за изпълнение (ЕС) 2019/947. Дотогава държавите членки следва да могат да приемат декларации, направени от оператори на БЛС в съответствие с член 5, параграф 5 от посочения регламент за изпълнение, въз основа на националните основни сценарии или равностойни разпоредби.
                  
               
                     (5)
                  
                  
                     Мерките, предвидени в настоящия регламент, са в съответствие със становището на комитета, създаден по силата на член 127 от Регламент (ЕС) 2018/1139,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В член 23 от Регламент за изпълнение (ЕС) 2019/947 параграфи 2, 3 и 4 се заменят със следното:
            
               
                  „2.   Член 5, параграф 5 се прилага от 3 декември 2023 г.
               
               
                  3.   Точка UAS.OPEN.060, подточка 2, буква ж) от приложението и точка UAS.SPEC.050, подточка 1, буква л) от приложението се прилагат от 1 юли 2022 г.
               
               
                  4.   Без да се засягат разпоредбите на член 21, параграф 1, до 2 декември 2023 г. държавите членки могат да приемат декларации, направени от оператори на БЛС в съответствие с член 5, параграф 5, въз основа на националните основни сценарии или равностойни разпоредби, ако тези национални сценарии отговарят на изискванията на точка UAS.SPEC.020 от приложението.
                  Тези декларации престават да са валидни от 2 декември 2025 г.“
               
            
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 15 юли 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 212, 22.8.2018 г., стр. 1.
         
            (2)  Регламент за изпълнение (ЕС) 2019/947 на Комисията от 24 май 2019 г. относно правилата и процедурите за експлоатация на безпилотни въздухоплавателни средства (ОВ L 152, 11.6.2019 г., стр. 45).